GitHub

GitHub on Ameerika firma, mis pakub veebimajutusteenust tarkvaraarenduseks, kasutades Giti tarkvara. GitHub on Microsofti tütarettevõte alates 2018. aastast, mil Microsoft ostis GitHubi 7,5 miljardi dollari eest. GitHub põhineb Giti hajutatud versioonihaldusel ja lähtekoodihaldusel, kuid lisab neile veel võimalusi, näiteks võimalust kontrollida, kes pääseb koodile juurde, koodi veakontrolli, tarkvara funktsioonide taotlust ning igale projektile oma vikit. GitHub on kirjutatud Rubys ning baseerub Ruby on Railsi raamistikul.
GitHubi teenus on suurelt jaolt tasuta, kuid GitHub pakub tasu eest teenust IT-professionaalidele, töörühmadele ja ettevõtetele. GitHubi tasuta teenust kasutatakse tihtipeale avatud lähtekoodiga tarkvara arenduseks. Aastast 2019 saavad kõik GitHubi kasutajad, kaasa arvatud tasuta teenuse kasutajad, luua piiramatult privaatseid koodivaramuid. 2019. aasta oktoobris oli GitHubil ametlikult üle 34 miljoni registreerunud kasutaja ja rohkem kui 100 miljonit koodivaramut, kaasa arvatud vähemalt 28 miljonit avalikku varamut, mis teeb GitHubist suurima lähtekoodi majutusteenuse maailmas.
Ajalugu.
GitHub Inc. asutati Chris Wanstrathi, P. J. Hyetti, Tom Preston-Werneri ja Scott Chaconi poolt San Franciscos aastal 2007. GitHubi teenus muutus kättesaadavaks 2008. aasta veebruaris. 2009. aasta algusest muutus GitHub aina populaarsemaks, ning sama aasta 24. veebruaril teatasid GitHubi loojad, et esimese aasta jooksul kogunes GitHubi 46 000 koodivaramut, millest koguni 17 000 olid loodud 2009. aasta alguses. Sama aasta 5. juulil teatati, et GitHubi on registreerunud üle 100 000 kasutaja. 27. juuliks oli GitHubi kogunenud juba 90 000 unikaalset koodivaramut. 
25. juulil 2010 teatati, et GitHubi on kogunenud juba üle miljoni varamu. 20. aprilliks 2011 oli see arv juba 2 miljonit. Vahemikus jaanuar kuni mai aastal 2011 tehti GitHubi varamutes kokku rohkem muudatusi, kui konkurentide SourceForge'i ja Google Code'i omades. 16. jaanuariks 2013 oli GitHubi registreerunud üle 3 miljoni kasutaja ning kokku oli loodud üle 5 miljoni varamu. Sama aasta 23. detsembriks oli varamute arv kasvanud 10 miljonini.
2015. aasta juunis avas GitHub kontori Jaapanis, mis oli firma esimene kontor väljaspool USA-d. Sama aasta 29. juulil hinnati GitHubi väärtuseks 2 miljardit dollarit.
4. juunil 2018 teatas Microsoft soovist osta GitHub 7,5 miljardi dollari eest, ning tehing sooritati 26. oktoobril 2018. Microsoft määras GitHubi uueks tegevdirektoriks Xamarini asutaja Nat Friedmani. Enne GitHubi ostmist oli Microsoft hakanud teenust aina rohkem kasutama, kasutades seda enda avatud lähtekoodiga tarkvara, nagu PowerShell, hoiustamiseks.
Siiski on tehing tekitanud mõningat poleemikat, näiteks on selle suhtes olnud kriitilised JavaScripti õpetaja ja autor Kyle Simpson ja Open-Xchange'i tegevjuht Rafael Laguna, kes on toonud võrdluseks Microsofti varasemad tehingud Nokia ja Skype'iga, mis on suurelt jaolt olnud edutud. Tänu sellele on kasvanud huvi GitHubi konkurentide vastu: Bitbucket, GitLab ning SourceForge on kõik näinud registreerunud kasutajate arvu kasvu ning paljud avatud lähtekoodiga projektid on hakanud kasutama GitHubi asemel mõnda GitHubi konkurenti.
Teenused.
GitHubi arendus algas 19. oktoobril 2007. Veebileht jõudis beetafaasi 2008. aasta veebruaris ning muudeti avalikuks sama aasta aprillis.
GitHubis asuvad projektid on kättesaadavad ja muudetavad läbi tavalise Giti käsurea. Avalikud varamud on kättesaadavad kõigile ka GitHubi veebilehel. GitHub ja ka kolmandad osapooled on loonud mitmeid programme ja Giti raamistikke, mis integreeruvad GitHubiga.
Veebisait kasutab ka mõningaid suhtlusvõrgustiku elemente, näiteks on võimalik nii teisi GitHubi kasutajaid kui ka projekte jälgida, ning selle abil luua uudistevood nende kasutajate ja projektide kohta. Samuti on võimalik igale projektile luua oma viki.
Koodi saab kasutada ja alla laadida ilma registreerumata, kuid et ise koodi GitHubi lisada, peab registreeruma. Registreerunud kasutajad saavad ka diskuteerida koodi üle, teatada koodi vigadest, soovitada muudatusi teiste varamutesse ning sooritada koodi läbivaadet. Kui varem olid privaatsed varamud kättesaadavad ainult tasuvatele kasutajatele, siis 2019. aasta algusest saavad privaatseid koodivaramuid luua ka tasuta teenuse kasutajad.
Kuigi GitHub baseerub Gitil, mille kirjutas Linuxi looja Linus Torvalds, töötab GitHubi kasutajaliides Ruby on Railsil ja Erlangil põhineval koodibaasil.
Võimalused ja kasutus.
GitHubi peamine kasutus on koodi majutus ja versioonihaldus.
Lisaks sellele võimaldab GitHub ka:
GitHub pakub ka "pastebin" tüüpi teenust Gist, mida saab kasutada koodilõikude majutuseks. See erineb GitHubi teenusest, mis on mõeldud suuremate koodiprojektide jaoks.
Tuntud GitHubi kasutajad.
Mitmed tuntud avatud lähtekoodi põhitavasid jälgivad organisatsioonid ja projektid kasutavad GitHubi oma koodi haldamiseks ja majutamiseks, näiteks:
GitHubi kasutavad oma koodivaramuna ka mitmed Eesti idufirmad, näiteks TransferWise ja Pipedrive. Samuti hoiustab osa eID koodist GitHubis Riigi Infosüsteemi Amet (RIA) ning võib leida ka muud avatud lähtekoodil põhinevat Eesti riigiametite poolt loodud tarkvara.